
REPUBLIKA HRVATSKA
TRGOVAČKI SUD U SPLITU
Split, Sukoišanska br. 6

U   I M E   R E P U B L I K E   H R V A T S K E

R J E Š E N J E

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja – vjerovnika REPUBLIKE HRVATSKE, Ministarstva financija, OIB: 18683136487, zastupanog po Županijskom državnom odvjetništvu u Splitu, za otvaranje stečajnog postupka nad dužnikom SIMAG, d.o.o. Sinj, Filipa Grabovca 81, OIB: 30177748178, 6. studenog 2018. 


r i j e š i o   j e

I. Obustavlja se stečajni postupak nad dužnikom SIMAG, d.o.o. Sinj, Filipa Grabovca 81, OIB: 30177748178.

II. Ročište koje je u prethodnom postupku zakazano kod ovog suda za dan 15. studenog 2018. u 9,15 sati se odgađa te se isto neće održati. 


Obrazloženje

Financijska agencija, Regionalni centar Split (u daljnjem tekstu FINA) podnijela je ovom sudu 19. siječnja 2018., na temelju odredbe članka 429. stavak 1. Stečajnog zakona (Narodne novine broj 71/15 i 104/17, dalje SZ), zahtjev za provedbu skraćenog stečajnog postupka nad dužnikom SIMAG d.o.o. Sinj. 

Povodom tog zahtjeva, ovaj sud je 31. siječnja 2018., na mrežnoj stranici e-Oglasna ploča sudova objavio oglas u smislu odredbi članka 430. SZ-a. 

Sukladno objavljenom oglasu, predlagatelj – vjerovnik Republika Hrvatska, Ministarstvo financija podnio je ovom sudu 8. veljače 2018. prijedlog za otvaranje stečajnog postupka nad dužnikom, a radi čega je rješenjem ovog suda broj St-87/2018 od 1. ožujka 2018. obustavljen skraćeni stečajni postupak nad dužnikom. Po pravomoćnosti tog rješenja o obustavi skraćenog stečajnog postupka, ovaj predmet je zaveden pod novi poslovni broj St-264/2018. 

U nastavku postupka, rješenjem ovog suda broj 12. St-264/2018 od 18. listopada 2018. pokrenut je prethodni postupak radi utvrđivanja pretpostavki za otvaranje stečajnog postupka nad dužnikom te je isto tako zakazano ročište u prethodnom postupku za dan 15.11.2018.

Podneskom zaprimljenim kod ovog suda 25. listopada 2018. dužnik je predložio obustaviti ovaj stečajni postupak navodeći da u privitku dostavlja potvrdu FINE o deblokadi računa. Uz taj podnesak, dužnik je dostavio potvrdu FINE o blokadi njegovih računa i novčanih sredstava, a kojom se potvrđuje da je na računima i novčanim sredstvima dužnika na dan 25. listopada 2018. evidentirano 0 dana neprekidne blokade zbog nepodmirenih osnova za plaćanje evidentiranih u Očevidniku redoslijeda osnova za plaćanje, kao i da nepodmirene obveze dužnika iznose 0,00 kn. 

Isto tako, FINA je 29. listopada 2018. dostavila ovom sudu potvrdu o neizvršenim osnovama za plaćanje dužnika, a kojom se potvrđuje da dužnik na taj dan u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 0 dana. 

Prema odredbi članka 128. stavak 9. SZ-a, sud će obustaviti postupak ako dužnik do završetka prethodnog postupka postane sposoban za plaćanje. 

Budući da je iz naprijed navedenih potvrda FINE od 25. listopada i 29. listopada 2018. razvidno da dužnik u Očevidniku redoslijeda osnova za plaćanje više nema evidentiranih neizvršenih osnova za plaćanje odnosno da njegovi računi više nisu u blokadi, to je samim time očito da je dužnik u međuvremenu postao sposoban za plaćanje, a radi čega je ovaj postupak trebalo obustaviti. Upravo stoga, a temeljem odredbi članka 128. stavak 9. SZ-a, odlučeno je kao u točki I. izreke ovog rješenja. 

S obzirom da je ovaj postupak obustavljen, jer je dužnik postao sposoban za plaćanje, to je samim time održavanje ročišta u prethodnom postupku postalo bespredmetno pa je stoga sud, u smislu odredbi članka 116. i 278. Zakona o parničnom postupku (Narodne novine broj 53/91, 91/92, 112/99, 88/01, 117/03, 88/05, 2/07, 84/08, 96/08, 123/08, 57/11, 148/11,25/13 i 89/14) u vezi s člankom 10. SZ-a, riješio kao u točci II. izreke ovog rješenja. 

U Splitu, 6. studenog 2018.

Sudac

Paško Bačić, v.r.
za točnost otpravka-ovlašteni službenik
 Katarina Raos



Pouka o pravnom lijeku:
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od osam dana od dostave rješenja. Dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova.

